
Jeg anbefaler at alle trener 3 ganger pr uke gjennom sommeren.  Fordelingen 2 harde økter og 1 rolig økt pr uke gir et meget godt utgangspunkt for det som skjer av handballtreninger til høsten.
· Jeg har gått gjennom et enkelt opplegg i Granåsen som er ei tøff økt. Den anbefaler jeg alle å kjøre en gang pr uke.
De som greier å løpe opp trappa 0-6 ganger anbefaler jeg at setter seg et mål om alltid å greie en gang mer enn tidligere. 
De som greide 8 ganger sist nå, anbefaler jeg å IKKE ta flere ganger, men heller å ha som mål å løpe raskere opp trappa for hver gang. 
Etter hvert vil flere også komme opp i 7-8 ganger opp trappa, og da anbefaler jeg disse også til å prøve å løpe raskere opp trappa, i stedet for å øke antallet runder i trappa.

UANSETT hvilket nivå du er på i denne type trening, så er det deg selv du må konkurere mot. Ikke bry deg noe som helst om hva de andre gjør. Kun din egen fremgang som teller 

· Den andre harde økta kan være en løpetur, med fartsleik. 
Den gjennomfører du på følgende måte:  Alltid løp i terreng (skog og mark).  Løpeturen varer i 60 minutt. Bruk de første 20 minuttene som oppvarming (gradvis økeintensitet for å få opp pulsen).
De neste 30 minuttene gjennomfører du ved å jogge rolig der det er flatt og nedover. Også øker du intensiteten i ALLE motbakker. I korte motbakker er det max spurt, mens i lange bakker øker du intensiteten bare litt. 
Meningen er at du sånn akkurat skal greie å komme deg over bakketoppen før du får hvile.
De siste 10 minuttene av løpeturen er rolig nedjogging. 
Jo mere kuppert og ujevnt terreng, dess bedre trening. Da trener du i tillegg til den fysiske formen din veldig mye stabiliserende styrke i hele kroppen, og da spesielt i ankler og knær.

Kjør en runde med 3 X 8 situps, 3 X 8 armhevinger og 3 X 8 spensthopp, med fullt TRØKK i hver eneste utførelse på hver trening. 

· Den rolige økta kan være å spille sandvolleyball, badminton, rolig sykkeltur, svømmetur, eller hva som helst av fysisk aktivitet som du syns er utrolig morsomt 

Jeg har alltid likt å ha den rolige økta på helg, mens de harde øktene i midtuke. Ikke ta hardøktene to dager på rad. La det være 1-2 dager i mellom de to øktene.
Et eksempel på syklus er Tirsdag (granåsen), torsdag (fartsleik/løpetur) og lørdag (rolig og morsom aktivitet).

Jeg presiserer at dette er bare et forslag, og du står helt fritt til å trene annerledes hvis du føler det motiverer deg mere.
Det som er 100 prosent sikkert er at kondisjon og styrke er ferskvare……hvis du ikke holder det ved like gjennom sommeren, så må du starte helt på nytt i august. Og da vil alle turene i Granåsen i mai/juni være bortkastet 

Jeg håper dere trener knakende godt gjennom sommeren, og sørger for at Emil får en gjeng som er i fysisk god form til høsten.

Vi har 2 uker igjen med trening på utleiraskolen og i Granåsen som jeg styrer, før jeg reiser på ferie. 
Jeg blir på hytta i hele juli, så da må dere klare dere selv.
Men hvis ønskelig, så stiller jeg opp og hjelper dere med den fysiske biten når jeg kommer hjem i starten på august igjen.

De som trener godt gjennom sommeren kommer nok til å få kjenne en ekstrem god følelse etter ferien, med økt selvtillitt og mestringsfølelse som en knakende god bonus.

HUSK: Det er kun din egen fremgang som er viktig i denne type trening. Ikke tenk et sekund på hva de andre gjør.

Dagens ord: «DET FINNES INGEN SNARVEIER»

